
1. Tiesību akta projekta izstrādes nepieciešamība
Anotācijas (ex-ante) nosaukums
Tiesību akta projekta "Grozījumi Ministru kabineta 2015. gada 1. septembra noteikumos Nr. 506 "Mēslošanas līdzekļu un substrātu identifikācijas, kvalitātes atbilstības novērtēšanas un tirdzniecības noteikumi"" sākotnējās ietekmes (ex-ante) novērtējuma ziņojums (anotācija)
1.1. Pamatojums
Izstrādes pamatojums
Ministrijas / iestādes iniciatīva
Apraksts
Pēc Zemkopības ministrijas iniciatīvas ir sagatavoti grozījumi Ministru kabineta 2015. gada 1. septembra noteikumos Nr. 506 "Mēslošanas līdzekļu un substrātu identifikācijas, kvalitātes atbilstības novērtēšanas un tirdzniecības noteikumi""(turpmāk – noteikumi Nr. 506).
1.2. Mērķis
Mērķa apraksts
Precizēt, kuros gadījumos mēslošanas līdzeklis un substrāts nav jāreģistrē. Noteikt, ka turpmāk augu augšanas veicinātājus vai mikrobioloģiskos preparātus varēs reģistrēt arī tad, ja nebūs veikti lauka izmēģinājumi par ražas pieaugumu. Saīsināt periodu, kādā paziņotie mēslošanas līdzekļi vai substrāti tiek iekļauti sarakstā. Precizēt, ka turpmāk Valsts augu aizsardzības dienests (turpmāk – dienests) varēs izvērtēt mēslošanas līdzekļa un substrāta atbilstību lietošanai bioloģiskajā lauksaimniecībā reizē ar tā iekļaušanu reģistrā.
Spēkā stāšanās termiņš
Vispārējā kārtība
1.3. Pašreizējā situācija, problēmas un risinājumi
Pašreizējā situācija
Noteikumu Nr. 506 14. punktā noteikts, ka tad, ja mēslošanas līdzekli vai substrātu Latvijā ražo pēc gala lietotāja individuāla pasūtījuma, tas nav jāreģistrē, turklāt praksē mēslošanas līdzekļus var izmantot arī par ražošanas izejvielām, piemēram, karbamīda šķīduma (AdBlue) ražošanā. Spēkā esošo noteikumu Nr. 506 14. punktā nav noteikts, ka mēslošanas līdzeklis vai substrāts, kuru Latvijā ražo pēc gala lietotāja individuāla pasūtījuma,  nav paredzēts tirdzniecībai. 
Noteikumu Nr. 506 15.4. apakšpunktā noteikts: lai reģistrētu augu augšanas veicinātāju vai mikrobioloģisko preparātu (turpmāk – preparāts) kopā ar citiem noteikumu 15. punktā minētajiem dokumentiem dienestā ir jāiesniedz zinātniskās institūcijas izsniegts atzinums (turpmāk – apliecinājums) par to, ka preparāts ir devis pozitīvu mēslošanas līdzekļa efektivitātes rezultātu. Savukārt noteikumu Nr. 506 21.4. un 21.5.  apakšpunktā noteikta pieļaujamā efektivitātes izmēģinājuma vieta un prasības, lai preparātu varētu uzskatīt par efektīvu.
Noteikumos Nr. 506 noteikts, ka personai, reģistrējot mēslošanas līdzekli un substrātu, kopā ar citiem šo noteikumu 15. punktā minētajiem dokumentiem ir jāiesniedz arī drošības datu lapa, ja tāda paredzēta Eiropas Parlamenta un Padomes 2006. gada 18. decembra Regulā (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (turpmāk – regula Nr. 1907/2006).
Noteikumu Nr. 506 29. punktā noteikts, ka dienests mēneša laikā anulē mēslošanas līdzekļa vai substrāta reģistrāciju un reģistrācijas apliecību, ja persona, reģistrējot mēslošanas līdzekli vai substrātu, ir sniegusi nepatiesu informāciju vai ja iestājas Mēslošanas līdzekļu aprites likuma 11. panta pirmajā daļā minētie apstākļi. Noteikumu Nr. 506 44.1. apakšpunktā nav ietverta norāde par to, kādā termiņā dienests anulē mēslošanas līdzekļa vai substrāta reģistrāciju un tā reģistrācijas apliecību, ja tirgus kontroles laikā ir konstatēta mēslošanas līdzekļa vai substrāta neatbilstība.
Patlaban noteikumos Nr. 506 ir noteikts, ka dienests citā dalībvalstī likumīgi tirgotu un Latvijā ievestu mēslošanas līdzekli un substrātu iekļauj paziņoto mēslošanas līdzekļu un substrātu sarakstā, kultūraugu uzraudzības valsts informācijas sistēmā (turpmāk – reģistrs) 20 darbdienu laikā. 
Pašreizējā noteikumu Nr. 506 redakcija paredz, ka dienests mēslošanas līdzekļa vai substrāta atbilstību bioloģiskās lauksaimniecības prasībām izvērtē tikai pēc tam, kad mēslošanas līdzeklis vai substrāts ir iekļauts reģistrā.
Pašlaik dienests, lai iekļautu mēslošanas līdzekli un substrātu sarakstā "Atļauts lietot bioloģiskajā lauksaimniecībā", izvērtē tā atbilstību Komisijas 2021. gada 15. jūlija Īstenošanas regulas (ES) 2021/1165, ar ko atļauj bioloģiskajā ražošanā izmantot noteiktus produktus un vielas un izveido to sarakstus, (turpmāk – regula 2021/1165) II pielikumā noteiktajām prasībām, neņemot vērā komersantu iesniegtos ražotājvalsts atzinumus par ievestā mēslošanas līdzekļa vai substrāta atbilstību regulas 2021/1165 II pielikumā noteiktajām prasībām vai atzinumu par paziņotā mēslošanas līdzekļa vai substrāta atbilstību, kuru izsniegusi tās valsts bioloģiskās lauksaimniecības kompetentā iestāde, kontroles institūcija vai organizācija, kas to ir atzinusi (turpmāk – komponentā iestāde), piemēram, Bioloģiskās lauksaimniecības pētniecības institūts (FiBL) vai Bioloģiskās lauksaimniecības sertificēšanas centrs (Ecocert).
Saskaņā ar noteikumu Nr. 506 1. pielikuma A. grupas "Slāpekļa minerālmēsli" 14. punktu var reģistrēt urīnvielu (karbamīdu), taču nav atsevišķi izdalīta kategorija urīnvielai (karbamīdam), kas satur ureāzes inhibitoru.
Spēkā esošo noteikumu Nr. 506 12. pielikuma 6. piezīmē ir ietverta norāde, ka noteikumu 1. pielikuma H sadaļā norādītajiem mēslošanas līdzekļiem deklarēto augu barības elementu rādītāju sadaļā var norādīt arī citus papildu augu barības elementu rādītājus, kas nav obligāti deklarējami (turpmāk – papildrādītāji).
Problēmas un risinājumi
Problēmas apraksts
Tā kā mēslošanas līdzekļus var izmantot arī par ražošanas izejvielām, tad šādā gadījumā mēslošanas līdzekļi vairs nav paredzēti mērķiem, kas minēti Mēslošanas līdzekļu aprites likuma 1. panta 2. punkta mēslošanas līdzekļa definīcijā, tāpēc tie nav reģistrējami saskaņā ar noteikumu Nr. 506 III nodaļu. Lai komersantiem, kas Latvijā mēslošanas līdzekļus tirgo kā ražošanas izejvielas, viestu skaidrību, ka uz viņiem neattiecas mēslošanas līdzekļu reģistrācijas pienākums, ir precizējams noteikumu Nr. 506 14. punkts, nosakot, ka tad, ja mēslošanas līdzeklis tiek izmantots par ražošanas izejvielu, tas nav jāreģistrē.
Praksē var rasties situācijas, kad komersants saražo mēslošanas līdzekli vai substrātu Latvijā pēc gala lietotāja individuāla pasūtījuma un tam ir vēlme šo mēslošanas līdzekli pārdod arī citiem komersantiem. Lai šādas situācijas nepieļautu, nepieciešams precīzs tiesību normas formulējums. 
Risinājuma apraksts
Noteikumu Nr. 506 14. punkts precizēts, nosakot, ka tad, ja mēslošanas līdzeklis tiek izmantots par ražošanas izejvielu vai ja mēslošanas līdzekli vai substrātu Latvijā ražo pēc gala lietotāja individuāla pasūtījuma un tas netiek piedāvāts tirdzniecībā, tas nav jāreģistrē (noteikumu projekta 1. punkts).
Problēmas apraksts
Patlaban, lai Latvijā varētu reģistrēt preparātu komersantiem kopā ar citiem noteikumu Nr. 506 15. punktā minētajiem dokumentiem, dienestā ir jāiesniedz arī apliecinājums par to, ka preparāta lietošana divu gadu laikā kultūraugiem ir devusi 10 % ražas pieaugumu. Šāda prasība komersantiem ir grūti izpildāma un rada nesamērīgu administratīvo slogu. Lai to mazinātu noteikumos ir jāparedz, ka preparātu ir iespējams reģistrēt arī tad, ja nav veikti preparāta efektivitātes izmēģinājumi, un, ja tādi nav veikti, tas ir jānorāda preparāta identifikācijas marķējuma, etiķetes vai pavaddokumenta tekstā (turpmāk – marķējuma teksts), lai netiktu maldināts preparāta gala patērētājs.
Risinājuma apraksts
Noteikumu Nr. 506 21.4. un 21.5. apakšpunkta prasības pārceltas uz noteikumu Nr. 506 15.4. apakšpunktu, kā arī norma papildināta, nosakot, ka komersants, reģistrējot preparātu, var iesniegt apliecinājumu (ja tāds ir) par to, ka preparāta lietošana kultūraugiem devusi ražas pieaugumu. Noteikumu Nr. 506 12. pielikuma 14. punkts un 13. pielikuma 9. punkts papildināts, nosakot, ka mēslošanas līdzekļa marķējuma tekstā zinātniskās institūcijas nosaukums un kultūraugs, kas izmantots izmēģinājumā, jānorāda saskaņā ar noteikumu Nr. 506 15.4. apakšpunktu, vai, ja, reģistrējot preparātu, netiek iesniegts zinātniskās institūcijas apliecinājums par preparāta efektivitāti, tad jānorāda, ka nav veikti lauku izmēģinājumi par ražas pieaugumu.
Turpmāk vairs nebūs obligāta prasība preparāta reģistrācijai iesniegt apliecinājumu, ka preparāta lietošana dod ražas pieaugumu kultūraugiem, taču, ja šāda apliecinājuma nav, tad preparāta marķējuma tekstā būs jānorāda, ka nav veikti preparāta lauku izmēģinājumi par ražas pieaugumu. Ievērojot iepriekšminēto, precizētas noteikumu 67.5. apakšpunktā lietotās atsauces. Tādējādi tiks atviegloti nosacījumi, lai varētu laist preparātus Latvijas tirgū (noteikumu projekta 2., 5., 6., 23. un 24. punkts).
Problēmas apraksts
Tā kā regulā Nr. 1907/2006 noteikts, ka konkrētiem mēslošanas līdzekļiem vajadzīga drošības datu lapa un tai ir jābūt mēslošanas līdzekļu ražotāja rīcībā, kā arī saskaņā ar regulas Nr. 1907/2006 31. pantā noteikto ražotājam ir pienākums šo drošības datu lapu izsniegt arī mēslošanas līdzekļu ievedējam, jāatceļ noteikumu Nr. 506 15.7. apakšpunktā noteiktā prasība iesniegt arī drošības datu lapu, reģistrējot mēslošanas līdzekli. Tādējādi drošības datu lapa dienestā būtu jāiesniedz tikai tad, ja dienests, norādot pamatojumu, pieprasa iesniegt drošības datu lapu.   
Risinājuma apraksts
Svītrots noteikumu Nr. 506 15.7. apakšpunkts un noteikumu 19. punkts precizēts, nosakot, ka dienests, lai pieņemtu lēmumu par mēslošanas līdzekļa vai substrāta reģistrāciju, var pieaicināt atbilstošas kvalifikācijas ekspertus, kā arī, norādot pamatojumu, pieprasīt personai papildinformāciju, tostarp drošības datu lapu, ja tāda paredzēta regulā Nr. 1907/2006 (noteikumu projekta 3. un 4. punkts).
Problēmas apraksts
Ņemot vērā informatīvo ziņojumu "Par prioritārajiem pasākumiem birokrātijas mazināšanai 2025. gadā" (25-TA-1004), noteikumos Nr. 506 jāsaīsina termiņš, kādā dienests pieņem lēmumu par mēslošanas līdzekļa anulāciju. Lai noteikumos Nr. 506 ietvertās tiesību normas padarītu skaidras, noteikumu 506 Nr. 44.1. apakšpunktā ir jāietver norāde, ka dienests 15 darbdienu laikā anulē mēslošanas līdzekļa vai substrāta reģistrāciju un tā reģistrācijas apliecību, ja tirgus kontroles laikā ir konstatēta reģistrēta mēslošanas līdzekļa vai substrāta neatbilstība.
Risinājuma apraksts
Noteikumu Nr. 506 29. punktā noteikts, ka dienests 15 darbdienu laikā anulē mēslošanas līdzekļa vai substrāta reģistrāciju un reģistrācijas apliecību, ja persona, reģistrējot mēslošanas līdzekli vai substrātu, ir sniegusi nepatiesu informāciju vai ja iestājas Mēslošanas līdzekļu aprites likuma 11. panta pirmajā daļā minētie apstākļi. Noteikumu Nr. 506 44.1. apakšpunktā ietverta norāde, ka dienests 15 darbdienu laikā anulē mēslošanas līdzekļa vai substrāta reģistrāciju un tā reģistrācijas apliecību, ja tirgus kontroles laikā ir konstatēta reģistrēta mēslošanas līdzekļa vai substrāta neatbilstība (noteikumu projekta 7. un 18. punkts).
Problēmas apraksts
Spēkā esošo noteikumu 33. punktā ir noteikts, ka dienests piecu darbdienu laikā pēc mēslošanas līdzekļa un substrāta reģistrācijas ievieto savā tīmekļvietnē informāciju par reģistrēto mēslošanas līdzekli vai substrātu, taču nav norādīts, ka dienests mēslošanas līdzekli vai substrātu iekļauj sarakstā "Atļauts lietot bioloģiskajā lauksaimniecībā" vai sarakstā "Bioloģiskā lauksaimniecība”, ja dienests ir pieņēmis lēmumu mēslošanas līdzekli vai substrātu iekļaut šajā sarakstā.
Risinājuma apraksts
Noteikumu 33. punkts precizēts, nosakot, ka dienests ievieto savā tīmekļvietnē informāciju par reģistrēto mēslošanas līdzekli  vai substrātu un iekļauj mēslošanas līdzekli  vai substrātu sarakstā "Atļauts lietot bioloģiskajā lauksaimniecībā" vai sarakstā "Bioloģiskā lauksaimniecība”, ja ir ievērotas noteikumu Nr.506 prasības par norādes "Bioloģiskā lauksaimniecība" vai norādes "Atļauts lietot bioloģiskajā lauksaimniecībā" lietošanu." (noteikumu projekta 8. punkts).
Problēmas apraksts
Spēkā esošo noteikumu Nr. 506 norma, ka komersantam ne vēlāk kā 20 darbdienas pirms paziņota mēslošanas līdzekļa laišanas Latvijas tirgū dienestā jāiesniedz iesniegums ar pievienotiem dokumentiem un ka dienests 20 darbdienu laikā pēc minētā iesnieguma saņemšanas informāciju par paziņoto mēslošanas līdzekli un substrātu iekļauj reģistrā un 20 darbdienu laikā izdara grozījumus reģistrā, kavē šo mēslošanas līdzekļu laišanu Latvijas tirgū. Tā kā Administratīvā procesa likuma 64. panta pirmā daļa paredz, ka administratīvā akta izdošanas termiņš skaitāms no iesnieguma saņemšanas dienas, nevis visu dokumentu saņemšanas dienas, ir jāprecizē noteikumu Nr. 506 36. punkta pirmais teikums, kurā noteikts, ka dienests 20 darbdienu laikā pēc visu vajadzīgo dokumentu saņemšanas informāciju par paziņoto mēslošanas līdzekli un substrātu iekļauj paziņoto mēslošanas līdzekļu un substrātu sarakstā. Lai tiesību normas būtu nepārprotamas, noteikumu Nr. 506 36. punkts ir papildināms ar norādi, ka dienests neiekļauj paziņotu mēslošanas līdzekli un substrātu paziņoto mēslošanas līdzekļu un substrātu sarakstā, ja komersants nav iesniedzis visus vajadzīgos dokumentus par paziņoto mēslošanas līdzekli un substrātu.
Risinājuma apraksts
Noteikumos Nr. 506 tiks noteikts, ka komersants ne vēlāk kā 15 darbdienas pirms paziņota mēslošanas līdzekļa laišanas Latvijas tirgū iesniedz iesniegumu ar pievienotiem dokumentiem. Dienests 15 darbdienu laikā pēc iesnieguma saņemšanas informāciju par paziņoto mēslošanas līdzekli un substrātu iekļauj reģistrā, savukārt grozījumus reģistrā izdarīs 10 darbdienu laikā. Noteikumu Nr. 506 36. punkts precizēts, nosakot, ka dienests 15 darbdienu laikā pēc iesnieguma saņemšanas dienas informāciju par paziņoto mēslošanas līdzekli un substrātu iekļauj paziņoto mēslošanas līdzekļu un substrātu sarakstā, kā arī šis noteikumu punkts papildināts ar trešo teikumu, kurā noteikts, ka tad, ja dienestā nav iesniegti visi nepieciešamie dokumenti par paziņoto mēslošanas līdzekli un substrātu, dienests pieņem lēmumu par atteikumu iekļaut informāciju par paziņoto mēslošanas līdzekli un substrātu paziņoto mēslošanas līdzekļu un substrātu sarakstā (noteikumu projekta 9., 10. un 11. punkts).
Problēmas apraksts
1. Patlaban dienests konkrētā mēslošanas līdzekļa atbilstību lietošanai bioloģiskajā lauksaimniecībā sāk izvērtēt tikai pēc tam, kad mēslošanas līdzeklis vai substrāts ir iekļauts reģistrā, pieteikts ES mēslošanas līdzekļa ar CE zīmi uzskaitei vai iekļauts paziņoto mēslošanas līdzekļu un substrātu sarakstā. Lai šo procesu padarītu ātrāku un efektīvāku, ir jānoteic, ka dienests var sākt izvērtēt mēslošanas līdzekļa vai substrāta atbilstību lietošanai bioloģiskajā lauksaimniecībā reizē ar mēslošanas līdzekļa iekļaušanu reģistrā, pieteikšanu ES mēslošanas līdzekļa ar CE zīmi uzskaitei vai iekļaušanu paziņoto mēslošanas līdzekļu un substrātu sarakstā. Tā kā turpmāk dienests varēs izvērtēt mēslošanas līdzekļa atbilstību lietošanai bioloģiskajā lauksaimniecībā vairākos mēslošanas līdzekļa vai substrāta aprites posmos, ir precizējams noteikumu Nr. 506 11.1 pielikuma 7. punkts. Ja kādas citas ES valsts kompetentā iestāde jau būs izvērtējusi konkrētā mēslošanas līdzekļa atbilstību regulas 2021/1165 II pielikumā noteiktajām prasībām un izsniegusi atzinumu, ka konkrēto mēslošanas līdzekli ir atļauts lietot bioloģiskajā lauksaimniecībā, dienests varēs atzīt komersanta iesniegto kompetentās iestādes izsniegto atzinumu un šādu mēslošanas līdzekli iekļaut sarakstā "Atļauts lietot bioloģiskajā lauksaimniecībā". Tā kā dokumentu apritē faksa aparāts vairs netiek izmantots, ir jāsvītro noteikumu Nr. 506 11.1 pielikuma 2.3. apakšpunkta prasība iesniegumā norādīt faksa numuru.

2. Turpmāk komersantam, piesakot mēslošanas līdzekli vai substrātu iekļaušanai sarakstā "Atļauts lietot bioloģiskajā lauksaimniecībā", dienestā būs jāiesniedz informācija par mēslošanas līdzekļa sastāvdaļām vai kompetentās iestādes izsniegts sertifikāts, tāpēc ir jāprecizē noteikumu 39.22. apakšpunkts, pievienojot tam 39.23. apakšpunktā noteikto prasību.

3. Lai mēslošanas līdzekļu un substrāta izvērtēšanu izmantošanai bioloģiskajā lauksaimniecībā padarītu ātrāku un efektīvāku, ir nepieciešams noteikt īsāku periodu, kādā dienests iekļauj mēslošanas līdzekļus un substrātus sarakstā "Atļauts lietot bioloģiskajā lauksaimniecībā".

4. Bioloģiskajā ražošanā  mēslošanas līdzekļus drīkst izmantot tikai tad, ja tie atbilst Eiropas Savienības un valsts tiesību aktiem par mēslošanas līdzekļiem saskaņā ar regulas 2021/1165 II pielikumā noteikto. Noteikumi Nr. 506 ir precizējami, nosakot, ka, dienestam pieņemot negatīvu lēmumu par mēslošanas līdzekļa un substrāta laišanu apritē, dienests noraida arī šāda mēslošanas līdzekļa iekļaušanu sarakstā "Atļauts lietot bioloģiskajā lauksaimniecībā". Lai gan noteikumos Nr. 506 tiks paredzēta iespēja dienestam vienlaicīgi izvērtēt mēslošanas līdzekli gan tā iekļaušanai reģistrā, gan izmantošanai bioloģiskajā lauksaimniecībā, tomēr, ievērojot iepriekšminēto, dienests lēmumu par mēslošanas līdzekļa iekļaušanu sarakstā "Atļauts lietot bioloģiskajā lauksaimniecībā" var pieņemt tikai pēc tam, kad ir pieņemts lēmums par dotā mēslošanas līdzekļa iekļaušanu reģistrā. Tas nozīmē, ka ir nosakāms periods, cik ilgā laikā dienests pieņem lēmumu reģistrā iekļauto mēslošanas līdzekli iekļaut arī sarakstā "Atļauts lietot bioloģiskajā lauksaimniecībā".

5. Dienests mēslošanas līdzekli un substrātu sarakstā "Atļauts lietot bioloģiskajā lauksaimniecībā" iekļauj uz pieciem gadiem no lēmuma pieņemšanas dienas, taču kompetento iestāžu izsniegtie sertifikāti par mēslošanas līdzekļa vai substrāta piemērotību lietošanai bioloģiskajā lauksaimniecībā var būt izsniegti uz īsāku laiku. Tādējādi gadījumos, kad dienests iekļaus mēslošanas līdzekli vai substrātu sarakstā "Atļauts lietot bioloģiskajā lauksaimniecībā", pamatojoties uz kompetentās iestādes izsniegtu atzinumu, būtu jāparedz, ka mēslošanas līdzekli vai substrātu iekļauj minētajā sarakstā uz tik ilgu termiņu, uz kādu izsniegts atzinums par šo mēslošanas līdzekli vai substrātu, vai, ja atzinumā nav norādīts termiņš, tad dienests iekļauj mēslošanas līdzekli un substrātu minētajā sarakstā uz pieciem gadiem no lēmuma pieņemšanas dienas. 
Risinājuma apraksts
1. Noteikumu Nr. 506 39.1 punkts papildināts ar 39.11.1 un 39.11.2. apakšpunktu, precizējot, ka mēslošanas līdzekļus un substrātus var iekļaut sarakstā "Atļauts lietot bioloģiskajā lauksaimniecībā" pēc tam, kad tie iekļauti reģistrā, vai vienlaikus ar mēslošanas līdzekļu un substrātu iekļaušanu reģistrā. Dienestam dodot iespēju izvērtēt mēslošanas līdzekļa vai substrāta atbilstību regulas 2021/1165 II pielikumā noteiktajām prasībām reizē ar tā iekļaušanu reģistrā, tiks ievērojami samazināts laiks, kādā komersanti varēs piedāvāt tirdzniecībai bioloģiskajā lauksaimniecībā atļautos mēslošanas līdzekļus un substrātus. Noteikumu 39.1 punktā precizēts, nosakot, ka dienests arī uztur sarakstu ar mēslošanas līdzekļiem un substrātiem ar norādēm "Atļauts lietot bioloģiskajā lauksaimniecībā vai norādēm "Bioloģiskā lauksaimniecība" saskaņā ar tam piešķirto deleģējumu.
Noteikumu Nr. 506 11.1 pielikuma 7. punkts ir precizēts, nosakot, ka komersantam, aizpildot iesniegumu par mēslošanas līdzekļa un substrāta iekļaušanu bioloģiskajā lauksaimniecībā izmantojamo mēslošanas līdzekļu sarakstā, jānorāda, kādā aprites posmā ir mēslošanas līdzeklis vai substrāts, t. i., mēslošanas līdzeklis vai substrāts jau ir laists apritē vai par mēslošanas līdzekli vai substrātu ir saņemts minētais iesniegums, lai to laistu apritē. Noteikumu Nr. 506 11.1 pielikuma 2.3. apakšpunktā svītrota prasība iesniegumā norādīt faksa numuru (noteikumu projekta 12. un 22. punkts).

2. Precizēts noteikumu Nr. 506 39.22. apakšpunkts, nosakot, ka komersantam, piesakot mēslošanas līdzekli un substrātu iekļaušanai sarakstā "Atļauts lietot bioloģiskajā lauksaimniecībā", dienestā būs jāiesniedz informācija par mēslošanas līdzekļa vai substrāta sastāvdaļām vai kompetentās iestādes atzinums. Svītrots noteikumu Nr. 506 39.23. apakšpunkts un prasība pārcelta uz 39.22. apakšpunktu (noteikumu projekta 13. un 14. punkts).

3. Noteikumos Nr. 506 precizēts 39.4 punkts, nosakot, ka dienests noraida komersanta iesniegumu par mēslošanas līdzekļa vai substrāta iekļaušanu bioloģiskajā lauksaimniecībā izmantojamo mēslošanas līdzekļu sarakstā, ja persona 20 darbdienu laikā neiesniedz dienestā prasīto papildinformāciju par mēslošanas līdzekli vai substrātu, vai dienests noraida komersanta iesniegumu par mēslošanas līdzekļa vai substrāta laišanu apritē. Tas viesīs skaidrību komersantiem par to, kurās situācijās dienests ir tiesīgs pieņemt negatīvu lēmumu par mēslošanas līdzekļa un substrāta iekļaušanu bioloģiskajā lauksaimniecībā izmantojamo mēslošanas līdzekļu sarakstā (noteikumu projekta 15. punkts).

4. Precizēts noteikumu Nr. 506 39.5 punkts, nosakot, ka situācijā, kad mēslošanas līdzeklis vai substrāts jau ir iekļauts reģistrā un komersants piesaka šāda mēslošanas līdzekļa vai substrāta iekļaušanu arī bioloģiskajā lauksaimniecībā izmantojamo mēslošanas līdzekļu sarakstā, dienests 15 darbdienu laikā pēc tam, kad saņemts iesniegums par mēslošanas līdzekļa un substrāta iekļaušanu bioloģiskajā lauksaimniecībā izmantojamo mēslošanas līdzekļu sarakstā, pieņem lēmumu par mēslošanas līdzekļa vai substrāta iekļaušanu minētajā sarakstā, ievērojot atbilstošos nosacījumus.
Noteikts, ka tad, ja mēslošanas līdzeklis vai substrāts pieteikts iekļaušanai reģistrā un komersants vienlaikus piesaka arī šāda mēslošanas līdzekļa vai substrāta iekļaušanu bioloģiskajā lauksaimniecībā izmantojamo mēslošanas līdzekļu sarakstā, dienests piecu darbdienu laikā pēc tam, kad pieņemts lēmums par mēslošanas līdzekļa vai substrāta iekļaušanu reģistrā, pieņems lēmumu par mēslošanas līdzekļa vai substrāta iekļaušanu minētajā sarakstā, ievērojot atbilstošos nosacījumus (noteikumu projekta 16. punkts).

5. Precizēts noteikumu Nr. 506 39.6 punkts, nosakot, ka mēslošanas līdzekli un substrātu sarakstā "Atļauts lietot bioloģiskajā lauksaimniecībā" iekļauj uz kompetentās iestādes izsniegtajā atzinumā norādīto termiņu vai, ja kompetentās iestādes izsniegtais atzinums nav iesniegts vai tajā nav norādīts termiņš, mēslošanas līdzekli un substrātu minētajā sarakstā iekļauj uz pieciem gadiem no lēmuma pieņemšanas dienas (noteikumu projekta 17. punkts).
Problēmas apraksts
Tā kā arī dienests, vērtējot mēslošanas līdzekļa vai substrāta atbilstību regulas 2021/1165 II pielikumā noteiktajam, var konstatēt, ka tas neatbilst lietošanai bioloģiskajā lauksaimniecībā, šāda iespēja ir jānorāda noteikumu Nr. 506 50. punktā.
Risinājuma apraksts
Noteikumu Nr. 506 50. punkts precizēts, nosakot, ka arī situācijās, kad dienests konstatē mēslošanas līdzekļa vai substrāta neatbilstību lietošanai bioloģiskajā lauksaimniecībā, tas var pieņemt lēmumu par mēslošanas līdzekļa vai substrāta tirdzniecības apturēšanu līdz nepilnību novēršanai vai mēslošanas līdzekļa vai substrāta svītrošanu no saraksta "Atļauts lietot bioloģiskajā lauksaimniecībā" (noteikumu projekta 19. punkts).
Problēmas apraksts
Tā kā noteikumu Nr. 506 21.4. apakšpunkta prasība par pieļaujamo efektivitātes izmēģinājuma vietu un 21.5.  apakšpunkta prasība, lai preparātu varētu uzskatīt par efektīvu, ir pārcelta uz noteikumu Nr. 506 15.4. apakšpunktu, ir jāprecizē noteikumu Nr. 506 67.5. apakšpunktā dotās atsauces.
Risinājuma apraksts
Precizētas atsauces noteikumu Nr. 506 67.5. apakšpunktā, nosakot: lai saņemtu noteikumu 66. punktā minēto atļauju par mēslošanas līdzekli, kurš nav minēts šo noteikumu 1. pielikumā, bet kurš satur tikai mikroorganismus un bioloģiski aktīvus savienojumus vai kādu no tiem, nepieciešams iesniegt arī noteikumu 15.4. apakšpunktā minētajām prasībām atbilstošas zinātniskās institūcijas izsniegtu apliecinājumu par to, ka mēslošanas līdzeklis ir devis pozitīvu mēslošanas līdzekļa efektivitātes pārbaudes rezultātu atbilstoši noteikumu 15.4. apakšpunkta prasībām, ja šāds apliecinājums ir (noteikumu projekta 20. punkts).
Problēmas apraksts
Lai varētu iegūt precīzākus datus par to, cik daudz Latvijā tiek reģistrēta urīnviela, kas satur ureāzes inhibitorus, ir nepieciešami grozījumi noteikumu Nr. 506 1. pielikuma A grupā "Slāpekļa minerālmēsli", izdalot atsevišķu kategoriju "urīnviela (karbamīds) ar ureāzes inhibitoru", un noteikt šai grupai pieļaujamo ražošanas metodi, pieļaujamās kvalitātes prasības un marķējumā deklarējamos rādītājus.
Risinājuma apraksts
Noteikumu Nr. 506 1. pielikuma A grupa "Slāpekļa minerālmēsli" papildināta ar jaunu 14.1 kategoriju "urīnviela (karbamīds) ar ureāzes inhibitoru" un noteikta šai kategorijai pieļaujamā ražošanas metode, pieļaujamās kvalitātes prasības un marķējumā deklarējamie rādītāji. Tādējādi dienests varēs iegūt precīzus datus, kādā apjomā Latvijā tiek reģistrēta ureāzes inhibitorus saturoša urīnviela jeb karbamīds (noteikumu projekta 21. punkts).
Problēmas apraksts
Spēkā esošo noteikumu Nr. 506 12. pielikuma 6. piezīmē ir ietverta norāde, ka noteikumu Nr. 506 1. pielikuma H sadaļā norādītajiem mēslošanas līdzekļiem deklarēto rādītāju sadaļā var norādīt arī papildrādītājus. Lai ne tikai H sadaļā norādīto, bet arī citu mēslošanas līdzekļu ražotājiem būtu iespēja norādīt papildrādītājus par mēslošanas līdzekli un tādējādi šī informācija būtu pieejama mēslošanas līdzekļu pircējiem, noteikumos ir nepieciešams precizēt, ka visiem mēslošanas līdzekļiem ārpus deklarēto rādītāju sadaļas var norādīt arī papildrādītājus. Lai mēslošanas līdzekļu pircēji netiktu maldināti, ir jānoteic prasība, ka norādītajiem papildrādītājiem ir jābūt pārbaudāmiem un tie ir skaidri jānodala no deklarētajiem rādītājiem.
Risinājuma apraksts
Noteikumu Nr. 506 12. pielikuma 6. piezīme ir precizēta, nosakot, ka mēslošanas līdzekļiem ārpus deklarēto rādītāju sadaļas var norādīt papildrādītājus un ka papildrādītāju saturam ir jābūt pārbaudāmam un tie ir skaidri jānodala no deklarētajiem rādītājiem veidā, kas nemaldina patērētāju, piemēram, izmantojot frāzi "Papildus satur". Tāpat noteikts, ka, norādot papildrādītājus, tas jādara saskaņā ar noteikumu Nr. 506 12. pielikuma piezīmju 2. punktu, tas ir, augu barības elementu satura skaitliskās vērtības pamatsastāvā fosfors (P2O5) un kālijs (K2O) norādāms oksīdu formā, bet pārējie augu barības elementi – elementu formā. Tādējādi mēslošanas līdzekļu ražotājiem būs iespēja norādīt papildrādītājus par mēslošanas līdzekļiem un to pircējiem būs papildinformācija, kas būs viegli atrodama marķējuma tekstā (noteikumu projekta 23. punkts).
Problēmas apraksts
Tā kā substrāts var būt ne tikai gatavs materiāls, kurā tiek audzēti augi, bet to var pievienot arī augsnei, lai patērētājiem no substrāta marķējuma satura būtu nepārprotami skaidrs, kādiem mērķiem substrātu ir paredzēts lietot, noteikumu Nr. 506 14. pielikuma 7. punkta trešā aile aiz vārdiem "Norāda, kādiem mērķiem lieto" papildināma ar prasību norādīt, vai substrātu pievieno augsnei, vai substrāts aizvieto augsni. 
Risinājuma apraksts
Noteikumu Nr. 506 14. pielikuma 7. punkta trešā aile aiz vārdiem "Norāda, kādiem mērķiem lieto" papildināta ar vārdiem "arī to, vai substrātu pievieno augsnei, vai substrāts aizvieto augsni". Tādējādi substrātu pircēji, jau izlasot substrāta marķējumu, varēs būt droši par to, ka substrātu ir paredzēts lietot viņu izvēlētajam mērķim (noteikumu projekta 25. punkts).
Problēmas apraksts
Tā kā ne tikai mēslošanas līdzekļi, bet arī substrāti var saturēt lauksaimniecības izcelsmes sastāvdaļas, kas iegūtas tikai bioloģiskajā lauksaimniecībā, noteikumu Nr. 506 14. pielikumā ir jāparedz prasība, ka substrāta marķējuma tekstā jānorāda "Bioloģiskā lauksaimniecība", ja substrātam ir izsniegts sertifikāts par substrāta atbilstību marķēšanai vai etiķetēšanai ar norādi "Bioloģiskā lauksaimniecība" saskaņā ar Ministru kabineta 2009. gada 26. maija noteikumu Nr. 485 "Bioloģiskās lauksaimniecības uzraudzības un kontroles kārtība" 9.6. apakšpunktu.
Risinājuma apraksts
Noteikumu Nr. 506 14. pielikums papildināts ar 11.1 punktu, nosakot, ka substrāta marķējumā var lietot norādi "Bioloģiskā lauksaimniecība", ja substrātam ir izsniegts sertifikāts par substrāta atbilstību marķēšanai vai etiķetēšanai ar norādi "Bioloģiskā lauksaimniecība". Mēslošanas līdzekļa marķējumā vai etiķetē norādāms arī tās kontroles institūcijas kods, kura izsniegusi sertifikātu (noteikumu projekta 25. punkts). 
Vai ir izvērtēti alternatīvie risinājumi?
Nē
Vai ir izvērtēts prasību un izmaksu samērīgums pret ieguvumiem?
Nē
1.4. Izvērtējumi/pētījumi, kas pamato TA nepieciešamību
1.5. Pēcpārbaudes (ex-post) izvērtējums
Vai tiks veikts?
Nē
1.6. Cita informācija
-
2. Tiesību akta projekta ietekmējamās sabiedrības grupas, ietekme uz tautsaimniecības attīstību un administratīvo slogu
Vai projekts skar šo jomu?
Jā
2.1. Sabiedrības grupas, kuras tiesiskais regulējums ietekmē, vai varētu ietekmēt
Fiziskās personas
Personas, kas reģistrēs augu augšanas veicinātāju vai mikrobioloģisko preparātu, pieteiks mēslošanas līdzekli vai substrātu iekļaušanai paziņoto mēslošanas līdzekļu un substrātu sarakstā vai pieteiks mēslošanas līdzekli vai substrātu ieļaušanai sarakstā "Atļauts lietot bioloģiskajā lauksaimniecībā"
Ietekmes apraksts
Tā kā tiks saīsināts periods, kādā paziņotos mēslošanas līdzekļus vai substrātus iekļaus sarakstā, un periods, kādā dienests izvērtē mēslošanas līdzekļu un substrātu atbilstību lietošanai bioloģiskajā lauksaimniecībā, personas šāda veida mēslošanas līdzekļus varēs ātrāk laist Latvijas tirgū. Tā kā turpmāk augu augšanas veicinātājus vai mikrobioloģiskos preparātus varēs reģistrēt arī tad, ja ar tiem nebūs veikti lauka izmēģinājumi par ražas pieaugumu, tiks atviegloti nosacījumi, lai  šādus preparātus varētu laist Latvijas tirgū.
Juridiskās personas
Komersanti, kas reģistrēs augu augšanas veicinātāju vai mikrobioloģisko preparātu, pieteiks mēslošanas līdzekli vai substrātu iekļaušanai paziņoto mēslošanas līdzekļu un substrātu sarakstā vai pieteiks mēslošanas līdzekli vai substrātu ieļaušanai sarakstā "Atļauts lietot bioloģiskajā lauksaimniecībā"
Ietekmes apraksts
Tā kā tiks saīsināts periods, kādā paziņotos mēslošanas līdzekļus vai substrātus iekļaus sarakstā, un periods, kādā dienests izvērtē mēslošanas līdzekļu un substrātu atbilstību lietošanai bioloģiskajā lauksaimniecībā, personas šāda veida mēslošanas līdzekļus varēs ātrāk laist Latvijas tirgū. Tā kā turpmāk augu augšanas veicinātājus vai mikrobioloģiskos preparātus varēs reģistrēt arī tad, ja ar tiem nebūs veikti lauka izmēģinājumi par ražas pieaugumu, tiks atviegloti nosacījumi, lai  šādus preparātus varētu laist Latvijas tirgū.
2.2. Tiesiskā regulējuma ietekme uz tautsaimniecību
Vai projekts skar šo jomu?
Nē
2.3. Administratīvo izmaksu novērtējums juridiskām personām
Vai projekts skar šo jomu?
Nē
2.4. Administratīvā sloga novērtējums fiziskām personām
Vai projekts skar šo jomu?
Nē
2.5. Atbilstības izmaksu novērtējums
Vai projekts skar šo jomu?
Nē
3. Tiesību akta projekta ietekme uz valsts budžetu un pašvaldību budžetiem
Vai projekts skar šo jomu?
Nē
Cita informācija
-
4. Tiesību akta projekta ietekme uz spēkā esošo tiesību normu sistēmu
Vai projekts skar šo jomu?
Nē
4.2. Cita informācija
-
5. Tiesību akta projekta atbilstība Latvijas Republikas starptautiskajām saistībām
Vai projekts skar šo jomu?
Jā
5.1. Saistības pret Eiropas Savienību
Vai ir attiecināms?
Jā
ES tiesību akta CELEX numurs
32009R1107
ES tiesību akta datums, izdevējinstitūcija, numurs, veids un nosaukums
Eiropas Parlamenta un Padomes 2009. gada 21. oktobra Regula (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (turpmāk – regula Nr. 1107/2009)
Apraksts
-
ES tiesību akta CELEX numurs
32006R1907
ES tiesību akta datums, izdevējinstitūcija, numurs, veids un nosaukums
Eiropas Parlamenta un Padomes 2006. gada 18. decembra Regula Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza direktīvu 1999/45/EK un atceļ Padomes regulu (EEK) Nr. 793/93 un Komisijas regulu (EK) Nr. 1488/94, kā arī Padomes direktīvu 76/769/EEK un Komisijas direktīvu 91/155/EEK, direktīvu 93/67/EEK, direktīvu 93/105/EK un direktīvu 2000/21/EK (turpmāk − regula Nr. 1907/2006)
Apraksts
-
5.2. Citas starptautiskās saistības
Vai ir attiecināms?
Nē
5.3. Cita informācija
Apraksts
-
5.4. 1. tabula. Tiesību akta projekta atbilstība ES tiesību aktiem
	Attiecīgā ES tiesību akta datums, izdevējinstitūcija, numurs, veids un nosaukums
	Eiropas Parlamenta un Padomes 2009. gada 21. oktobra Regula (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (turpmāk – regula Nr. 1107/2009)

	ES TA panta numurs
	Projekta vienība, kas pārņem vai ievieš A minēto
	Tiek pārņemts pilnībā vai daļēji
	Vai B minētais paredz stingrākas prasības un pamatojums

	A
	B
	C
	D

	Regulas Nr. 1107/2009 I pielikums
	(Noteikumu projekta 2. punkts, noteikumu Nr. 506 15.4. apakšpunkts)
	Pārņemtas pilnībā
	Noteikumu projektā netiek noteiktas stingrākas prasības kā regulā Nr. 1107/2009.

	Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ?
	-

	Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem

	Cita informācija
	-

	Attiecīgā ES tiesību akta datums, izdevējinstitūcija, numurs, veids un nosaukums
	Eiropas Parlamenta un Padomes 2006. gada 18. decembra Regula Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza direktīvu 1999/45/EK un atceļ Padomes regulu (EEK) Nr. 793/93 un Komisijas regulu (EK) Nr. 1488/94, kā arī Padomes direktīvu 76/769/EEK un Komisijas direktīvu 91/155/EEK, direktīvu 93/67/EEK, direktīvu 93/105/EK un direktīvu 2000/21/EK (turpmāk − regula Nr. 1907/2006)

	Vispārīga atsauce uz regulu Nr. 1907/2006
	(Noteikumu projekta 4. punkts, noteikumu Nr. 506 19. punkts)
	Pārņemtas pilnībā
	Noteikumu projektā netiek noteiktas stingrākas prasības kā regulā Nr. 1907/2006.

	Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ?
	-

	Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem
	Noteikumu projekts nesatur nacionālās tehniskās prasības un nav paziņojams Eiropas Komisijai kā tehnisko noteikumu projekts atbilstoši Ministru kabineta 2010. gada 23. februāra instrukcijai Nr. 1 "Kārtība, kādā valsts pārvaldes iestādes sniedz informāciju par tehnisko noteikumu projektu".

	Cita informācija
	-


6. Projekta izstrādē iesaistītās institūcijas un sabiedrības līdzdalības process
Sabiedrības līdzdalība uz šo tiesību akta projektu neattiecas
Nē
6.1. Projekta izstrādē iesaistītās institūcijas
Valsts un pašvaldību institūcijas
Valsts augu aizsardzības dienests
Nevalstiskās organizācijas
Biedrība "Lauksaimniecības organizāciju sadarbības padome", Biedrība Zemnieku saeima, Latvijas Lauksaimniecības kooperatīvu asociācija
Cits
Nē
6.2. Sabiedrības līdzdalības organizēšanas veidi
Veids
Publiskā apspriešana
Saite uz sabiedrības līdzdalības rezultātiem
https://tapportals.mk.gov.lv/public_participation/0e0540ae-4493-423f-85a5-73fa0eb840cd
6.3. Sabiedrības līdzdalības rezultāti
No 2025. gada 7. līdz 21. jūlijam informācija par noteikumu projektu ievietota TAP portāla sadaļā "Sabiedrības līdzdalība".
Noteikumu projekts 2025. gada 7. jūlijā elektroniski tika nosūtīts saskaņošanai biedrībām "Lauksaimniecības organizāciju sadarbības padome", "Zemnieku Saeima" un "Latvijas Lauksaimniecības kooperatīvu asociācija".
Par TAP portālā ievietoto noteikumu projektu netika saņemti ne iebildumi, ne priekšlikumi. Nevalstiskās organizācijas viedokli nesniedza.
6.4. Cita informācija
Cita informācija
-
7. Tiesību akta projekta izpildes nodrošināšana un tās ietekme uz institūcijām
Vai projekts skar šo jomu?
Jā
7.1. Projekta izpildē iesaistītās institūcijas
Institūcijas
Valsts augu aizsardzības dienests
7.2. Administratīvo izmaksu monetārs novērtējums
Vai projekts skar šo jomu?
Nē
7.3. Atbilstības izmaksu monetārs novērtējums
Vai projekts skar šo jomu?
Nē
7.4. Projekta izpildes ietekme uz pārvaldes funkcijām un institucionālo struktūru
	Ietekme
	Jā/Nē
	Skaidrojums

	1. Tiks veidota jauna institūcija
	Nē
	-

	2. Tiks likvidēta institūcija
	Nē
	-

	3. Tiks veikta esošās institūcijas reorganizācija
	Nē
	-

	4. Institūcijas funkcijas un uzdevumi tiks mainīti (paplašināti vai sašaurināti)
	Nē
	-

	5. Tiks veikta iekšējo institūcijas procesu efektivizācija
	Nē
	-

	6. Tiks veikta iekšējo institūcijas procesu digitalizācija
	Nē
	-

	7. Tiks veikta iekšējo institūcijas procesu optimizācija
	Nē
	-

	8. Cita informācija
	Nē
	-


7.5. Cita informācija
Cita informācija
-
8. Horizontālās ietekmes
8.1. Projekta tiesiskā regulējuma ietekme
8.1.1. uz publisku pakalpojumu attīstību
Vai projekts skar šo jomu?
Nē
8.1.2. uz valsts un pašvaldību informācijas un komunikācijas tehnoloģiju attīstību
Vai projekts skar šo jomu?
Nē
8.1.3. uz informācijas sabiedrības politikas īstenošanu
Vai projekts skar šo jomu?
Nē
8.1.4. uz Nacionālā attīstības plāna rādītājiem
Vai projekts skar šo jomu?
Nē
8.1.5. uz teritoriju attīstību
Vai projekts skar šo jomu?
Nē
8.1.6. uz vidi
Vai projekts skar šo jomu?
Nē
8.1.7. uz klimatneitralitāti
Vai projekts skar šo jomu?
Nē
8.1.8. uz iedzīvotāju sociālo situāciju
Vai projekts skar šo jomu?
Nē
8.1.9. uz personu ar invaliditāti vienlīdzīgām iespējām un tiesībām
Vai projekts skar šo jomu?
Nē
8.1.10. uz dzimumu līdztiesību
Vai projekts skar šo jomu?
Nē
8.1.11. uz veselību
Vai projekts skar šo jomu?
Nē
8.1.12. uz cilvēktiesībām, demokrātiskām vērtībām un pilsoniskās sabiedrības attīstību
Vai projekts skar šo jomu?
Nē
8.1.13. uz datu aizsardzību
Vai projekts skar šo jomu?
Nē
8.1.14. uz diasporu
Vai projekts skar šo jomu?
Nē
8.1.15. uz profesiju reglamentāciju
Vai projekts skar šo jomu?
Nē
8.1.16. uz bērna labākajām interesēm
Vai projekts skar šo jomu?
Nē
8.2. Cita informācija
Cita informācija
-

